Okresná prokuratúra Martin 
Vajanského nám. 1, 036 80 Martin 1 	

Sp. zn. : 1 Pv 651/13/5506	Martin, 20.5.2014
EEČ : 2-40-159-2014

U Z N E S E N I E

Trestná vec:	obvinený XXXXX  
Trestný čin:	úverový podvod podľa § 250a odsek 1 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov

Rozhodol: 	prokurátor Okresnej prokuratúry Martin
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX, 
na tom skutkovom základe, že dňa 12.05.2004 po predchádzajúcej dohode s doposiaľ nestotožnenou osobou uzatvoril v Martine na Vajanského námestí v predajni elektra TPD so spoločnosťou XXXXX XXXXX zmluvu o úvere č. 340543918, na základe ktorej mu bol poskytnutý úver v sume 24.291,- Sk, ktorý sa zaviazal splácať v 10-tich mesačných splátkach, k žiadosti o úver predložil falošné potvrdenie o zamestnaní a príjmoch zabezpečené neznámou osobou, žiadnu mesačnú splátku nezaplatil, čím spoločnosti XXXXX XXXXX spôsobil škodu v sume 24.291,- Sk (806,41 €),

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Dňa 30.03.2005 podľa § 206 ods. 1 Tr. por. vzniesol  policajný orgán OR PZ,  ÚJKP, OSV Martin  obvinenie uznesením ČVS ORP-424/1-OSV-MT-2005 XXXXX pre trestný čin podvodu v spolupáchateľstve podľa § 9 ods. 2, § 250 ods. 1  ods. 1 Tr. zák., účinného do 31.12.2005.

	Preskúmaním spisu som zistil, že obvinený pri svojom výsluchu dal súhlas na podmienečné zastavenie trestného stíhania. Z tohto hľadiska boli splnené podmienky pre postup podľa § 216 Tr. por.

	Obvinený sa ku skutku, ktorý sa mu kladie za vinu priznal a uviedol, že svojho konania ľutuje a spôsobenú škodu uhradil v jednorázovej splátke.

V spisovom materiály sa nachádza doklad o zaplatení spôsobenej škody, pričom táto skutočnosť bola potvrdená aj výsluchom zástupcu poškodenej strany XXXXX, ktorý sa k náhrade škody v rámci trestného konania nepripojil, pretože obvinený 01.03.2005 uhradil sumu 26.720,- Sk.

	Trestná sadzba za uvedený trestný čin je až na 3 roky trestu odňatia slobody.

	Podľa § 216 ods. 1 Tr. por. v konaní o trestnom čine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže so súhlasom obvineného súd a v prípravnom konaní po skončení vyšetrovania prokurátor podmienečne zastaviť trestné stíhanie, ak  obvinený vyhlási, že spáchal skutok, za ktorý je stíhaný,  nahradil škodu, pokiaľ bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a vzhľadom na osobu páchateľa, s prihliadnutím na jeho doterajší život a na okolnosti prípadu, možno dôvodne takéto rozhodnutie považovať za dostačujúce.

Obvinený bol v roku 2012 riešený pre priestupok na úseku dopravy a v registri trestov nemá doposiaľ záznam.

	Vzhľadom na uvedené skutočnosti mám za to, že u obv. Blahušiakaj sú splnené podmienky potrebné pre podmienečné zastavenie trestného stíhania.

	Počas skúšobnej doby bude obvinený musieť viesť riadny život, nedopúšťať sa trestnej, ani inej protispoločenskej činnosti. Ak týmto podmienkam vyhovie, rozhodne sa o jeho osvedčení. Inak sa bude, a to prípadne aj počas skúšobnej doby, v trestnom stíhaní pokračovať.

	Skúšobná doba v trvaní 12 mesiacov bola určená s prihliadnutím na osobu obvineného  a všetky okolnosti prípadu.

	S poukázaním na uvedené som preto rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Dr. Roman Tatarka
prokurátor